b'\n_START_ARTICLE_\nJulmust\n_START_PARAGRAPH_\nJulmust (dansk: "julemost") er en svensk l\xc3\xa6skedrik, der is\xc3\xa6r er popul\xc3\xa6r op til jul. Op til p\xc3\xa5ske s\xc3\xa6lges p\xc3\xa5skmust, men det er som regel samme opskrift. Resten af \xc3\xa5ret ses navnet must, for eksempel p\xc3\xa5 Apotekarnes. Tidligere blev Apotekarnes must tilberedt f\xc3\xb8r jul og lagret et \xc3\xa5r inden den blev solgt som julmust.\n_START_SECTION_\nHistorie\n_START_PARAGRAPH_\nDen v\xc3\xa6sentligste ingrediens i julmust er en essens, som AB Roberts i \xc3\x96rebro er hovedleverand\xc3\xb8r af. Den oprindelige opskrift kom fra Tyskland , hvor Harry Roberts havde studeret kemi. I 1910 startede produktionen i \xc3\x96rebro. Opskriften er hemmelig og kun to personer kender til essensens eksakte ingredienser. Blandt de ikke-hemmelige smagsstoffer er malt og humle (i dag som humleekstrakt)._NEWLINE_I begyndelsen af 1920\'erne, hvor der ogs\xc3\xa5 var folkeafstemning om spiritusforbud, blev must lanceret som alternativ til at drikke \xc3\xb8l til maden.\n_START_SECTION_\nMust og Coca-Cola\n_START_PARAGRAPH_\nSalget af julmust i Sverige op til jul presser Coca-Colas oms\xc3\xa6tning, s\xc3\xa5 den i december er omkring det halve af \xc3\xa5rets \xc3\xb8vrige m\xc3\xa5neder, hvad der er et unikt svensk f\xc3\xa6nomen. Coca-Cola har derfor gennem \xc3\xa5rene fors\xc3\xb8gt at udfordre julmusten forskellig vis. Flere gange har man forg\xc3\xa6ves fors\xc3\xb8gt at k\xc3\xb8be rettighederne til den hemmelige opskrift for derved at f\xc3\xa5 kontrol over salget, og i 1995 opsagde Coca-Cola sine aftaler med Pripps, fordi Pripps ikke havde fulgt Coca-Colas krav om st\xc3\xb8rre colasalg i december p\xc3\xa5 bekostning af blandt andet julmusten._NEWLINE_I begyndelsen af 2000-tallet satsede Coca-Cola p\xc3\xa5 store \xc3\xa5rlige julekampagner for at f\xc3\xa5 svenskerne til at drikke mere Coca-Cola til julemaden, dog uden st\xc3\xb8rre succes. Til julen 2004 lanceredes Bj\xc3\xa4re julmust i det sydlige Sverige. Coca-Cola var tilfreds med oms\xc3\xa6tningen og lancerede drikken i hele Sverige i 2005. Oms\xc3\xa6tningen faldt imidlertid, og i 2007 kunne man kun k\xc3\xb8be Bj\xc3\xa4re-julmusten hos McDonald\'s, og til jules\xc3\xa6sonen 2008 blev produktet fjernet fra sortimentet.\n_START_SECTION_\nHandel\n_START_PARAGRAPH_\nI Sverige blev der i december 1999 konsumeret 45 millioner liter julmust, alts\xc3\xa5 gennemsnitligt 5 liter per svensker. Julmust st\xc3\xa5r for cirka 50\xc2\xa0% af det samlede sodavandssalg december, og 75\xc2\xa0% af \xc3\xa5rets must-salg er julmust.\n_START_SECTION_\nJulmust-m\xc3\xa6rker\n_START_PARAGRAPH_\nDer findes knap 30 julmust-m\xc3\xa6rker.'